Kulunut vuosi on ollut suomalaiselle elektroniselle urheilulle kenties kaikkien aikojen hohdokkain. Menestystä on kerätty useiden eri pelien saralta ja siitä on palkittu parhaimmillaan maailmanmestaruuksilla, miljoonilla euroilla – sekä kutsuilla Linnan juhliin.

Kun vuosi alkaa olla lopuillaan, kääntyvät katseet menneisiin kuukausiin ja siihen mitä niistä jäi käteen. Suomalaisen elektronisen urheilun saralla mennyttä vuotta katsellessa on lupa hymyillä leveästi, sillä 2018 toi mukanaan valtavan määrän menestystä monissa eri peleissä.

Elokuussa suomalaiset Dota 2 -pelaajat olivat mukana uskomattomassa tuhkimotarinassa. Jesse ”JerAx” Vainikan ja Topias ”Topson” Taavitsaisen edustama OG voitti Dota 2:n maailmanmestaruusturnaus The International 8:n ja esportsin historian suurimman, yli 9,5 miljoonan euron voittopotin lähdettyään turnaukseen hyvin erikoisista lähtökohdista.

Joukkueen kaksi vanhaa luottopelaajaa s4 ja Fly jättivät joukkueen toukokuussa, ja heidän tilalleen napattiin mukaan nuori australialaispelaaja Anathan ”ana” Pham sekä aiemmin vain noin 3500 euroa Dota 2:n pikkuturnauksissa tienannut Topias ”Topson” Taavitsainen. Pelaajamuutosten vuoksi OG joutuikin kisaamaan The International -kisapaikasta kaikille pelaajille avoimien karsintojen kautta. Lopulta joukkue etenki kuitenkin pitkän taipaleen jälkeen aina PSG.LGD:tä vastaan pelattuun finaaliin saakka, jossa maailmanmestaruutta jouduttiin jännittämään viimeiseen karttaan saakka.

Palkintorahojen lisäksi Vainikka ja Taavitsainen saivat osakseen hyvin merkittävän tunnustuksen, kun molemmat pelaajat saivat ensimmäisinä e-urheilijoina kutsut Linnan juhliin. Kutsu itsenäisyyspäivän vastaanotolle tuo paljon kaivattua positiivista näkyvyyttä suomalaiselle elektroniselle urheilulle ja murentaa lajiin ikävästi pinttynyttä stigmaa ”turhasta videopelailusta”.

Dota 2:n lisäksi vähintään yhtä upeita tähtihetkiä nähtiin StarCraft 2:n saralla.

StarCraft 2:ssa ammattilaispelaajat jaetaan yleensä Etelä-Koreaan ja muuhun maailmaan, Etelä-Korean voittaessa joka kerta. Tänä vuonna Joona ”Serral” Sotala laittoi kuitenkin maailmankirjat sekaisin voittaessaan StarCraft 2:n historian ensimmäisenä länsimaisena pelaajana reaaliaikaisen strategiapelin maailmanmestaruuden ja turnauksen 280 000 dollarin pääpalkinnon.

Jo ennen maailmanmestaruutta Sotalalta nähtiin toinen toistaan loistavampia suorituksia läpi vuoden. Sotala onnistui nimittäin niin ikään ensimmäisenä pelaajana historiassa voittamaan kaikki StarCraft 2:n neljä vuosittaista WCS-turnausta peräjälkeen.

Suomalaisjuhlia nähtiin myös NHL 18:n, Counter-Strike: Global Offensiven, Overwatchin ja Rainbow Six Siegen muodoissa.

Erik ”EKI” Tammenpää voitti NHL 18 maailmanmestaruuden Las Vegasissa häviämättä yhtäkään ottelua turnauksen aikana. CS:GO:ssa HAVU nappasi pelin kansallisten joukkueiden maailmanmestaruuden, samalla kun ENCE niitti mainetta murskaamalla räiskintäpelin parhaita joukkueita voittaen StarSeries & i-Leaguen ykkössijan. Overwatch Leaguessa pelaa useita suomalaispelaajia, joista Philadelphia Fusionia edustava Joona ”fragi” Laine eteni aina liigafinaaliin saakka. Rainbow Six Siegessä Joonas ”jNSzki” Savolaisen ja Juhani ”Kantoraketti” Toivosen edustama G2 Esport voitti Rainbow Six Siege Pro Leaguen mestaruuden.

Turnausmenestyksen ohella elektroninen urheilu on saanut osakseen paljon myönteistä huomiota. Yle näytti jälleen vuoden aikana useaan otteeseen elektronista urheilua suorina TV-lähetyksinä, siinä missä Hjallis Harkimon Diilissä etsittiin kyvykästä esports-manageria järjestämään alan tapahtumia Suomeen. Lajin harrastajat puolestaan kokoontuivat yhteen muun muassa Assemblyillä ja GameXpoilla.

Menestyksekkään vuoden jälkeen onkin syytä nostaa maljaa niin Linnan juhlissa kuin muuallakin ja suunnata katseet tulevaisuuteen. Tehkäämme ensi vuodesta entistäkin parempi ja Suomesta todellinen elektronisen urheilun huippumaa!